Helsinki aikoo poistaa koiraveron – Jääkö Tampere nyt ainoaksi kaupungiksi, joka verottaa lemmikistä?

Koiraveroa on viime vuosina peritty Suomen kaupungeista vain kahdessa, Tampereella ja Helsingissä. Nyt myös Helsinki aikoo luopua koiraverosta. Tämä sisältyy Helsingin pormestarin Jan Vapaavuoren (kok.) julkistamaan vuoden 2018 talousarvioehdotukseen. Tuleeko Tampereesta nyt Suomen ainoa kunta, joka perii veroa koiran omistajilta? –Valtuusto päättää, miten asialle käy. Koiraverosta on ollut aina välillä keskustelua, mutta tähän asti se on haluttu säilyttää, toteaa Tampereen kaupungin talousjohtaja Jukka Männikkö . Männikön mukaan veron kohtalo nousee säännönmukaisesti esille kaupungin talousarviovalmistelussa. Virkamiesten esitys veron poistamiseksi on kuitenkin torjuttu, kun asioita on käyty pormestarin kanssa läpi. –Saa nyt nähdä, miten käy, kun Helsinkikin on poistamassa veron, Männikkö miettii. Asia ratkeaa parin viikon sisällä. Tampereen pormestari Lauri Lyly (sd.) julkistaa vuoden 2018 talousarvioesityksensä maanantaina 23. lokakuuta. Toki kaupunginvaltuusto saa vielä viimeisen sanan. Viime vuonna valtuusto äänesti asiasta perussuomalaisten valtuutetun Lassi Kalevan esityksestä, mutta vero pidettiin voimassa. Kaleva on tehnyt asiasta tänä vuonna myös valtuustoaloitteen, joka sai yli 40 valtuutetun tuen. Valvonta mahdotonta Männikön mielestä veron saisi poistaa, sillä sen valvominen on ongelmallista. –Ei vero saisi olla sellainen, että se on käytännössä vapaaehtoinen, Männikkö sanoo. Tampereen koirien lukumäärästä ei ole tarkkaa tietoa, mutta arvioiden mukaan se olisi noin 20 000. Veroa maksettiin viime vuonna kuitenkin vain reilusta 3 000 koirasta. Moni muualta muuttanut ei edes tiedä, että koiraveroa pitää maksaa, kun vanhassa kotikunnassa sitä ei ole maksettu enää vuosikausiin. –Kuvaavaa on, että Tampereen väkiluku kasvaa noin 3 000 asukkaalla vuodessa, mutta samaan aikaan koirarekisterissä olevien koirien määrä on vähentynyt parilla sadalla vuosittain, Männikkö toteaa. Tuotto 100 000 euroa Tampereella koiravero on 34 euroa vuodessa koiraa kohden. Kaupungin kassaa vero kerryttää noin 100 000 eurolla vuosittain, Helsingissä tuotto on ollut noin 0,5 miljoonaa euroa. Kunnallisvero tuo Tampereen kaupungille lähes 800 miljoonaa euroa, joten koiravero on siinä rinnalla vain murunen. –Veron avulla on kuitenkin voitu kattaa esimerkiksi kaupungin 11 koirapuiston ja koirankakkapussitelineiden ylläpitokustannukset, Männikkö kertoo. Koiraveron määrästä ja sen perimisestä päättää itsenäisesti kunkin kunnan kunnanvaltuusto. Lain mukaan vero voi olla enintään 50 euroa kalenterivuodelta. Laki 1800-luvulta Laki koiraverosta on peräisin 1800-luvulta. Sen avulla pyrittiin estämään rabieksen eli vesikauhun leviäminen. Vuonna 1991 kunnille tuli mahdolliseksi luopua verosta. Kaikki muut kunnat paitsi Tampere ja Helsinki ovat niin tehneetkin. Koiraveroa ei tarvitse maksaa Tampereellakaan alle viiden kuukauden ikäisistä koirista eikä opas- ja avustajakoirista. Koiranomistajan pitää tehdä verotusta varten koirailmoitus Tampereen kaupungille. Maksetusta koiraverosta saa todisteeksi veromerkin, jonka voi kiinnittää vaikkapa lemmikin pantaan. Mikäli koiraveroa ei ole maksettu eräpäivään mennessä, se voidaan periä ulosottoteitse. Koirailmoituksen laiminlyönnistä voidaan koiravero periä kymmenellä eurolla korotettuna.